




Предложените промени са отразени в цвят червен                                                                       
Проект
Наредба за изменение и допълнение на


за осигуряване на обществения ред в Община Златоград
              Приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.), изменена с Решение № Ж 1045/29.08.2019г. (в сила от 01.09.2019г.), изменена с Решение № З 82/29.04.2020г. (в сила от 01.04.2020г.), изменена с Решение ………………….. на Общински съвет Златоград
( ___________ 2016  ___________    (
РАЗДЕЛ I
ОБЩИ ПОЛОЖЕНИЯ

Чл.1. С настоящата наредба се уреждат обществените отношения, свързани с осигуряването и опазването на обществения ред и създаване на условия за спокойствие, труд и отдих на гражданите на територията на Община Златоград.

Чл.2. Наредбата урежда правомощията на Кмета на Община Златоград, Общинска администрация Златоград, кметовете и кметските наместници на населените места в Община Златоград, както и на специализираните държавни органи по опазване на обществения ред.

РАЗДЕЛ II

ОСИГУРЯВАНЕ И ОПАЗВАНЕ НА ОБЩЕСТВЕНИЯ РЕД

Чл.3. За осигуряване на условия за спокойствие, труд и отдих на гражданите се забранява:

(1) Вдигането на шум, смущаващ спокойствието на обитателите в жилищните сгради от 14.00 ч. до 16.00 ч. и от 22.00 ч. до 08.00 ч., а във вечери, предхождащи почивни дни от 23.00 до 09.00 ч.

(2) Вдигането на шум от озвучителни системи и други електронни устройства на открито в частни имоти, както и в такива публична и частна общинска собственост, смущаващи обществения ред и спокойствието на обитателите на околните жилищни сгради  от 14.00 ч. до 16.00 ч. и от 22.00 ч. до 08.00 ч.

(3) Вдигането на шум над граничните стойности, регламентирани в Таблица 2 към Приложение № 2 към чл.5 от Наредба № 6 от 26.06.2006 г. за показателите за шум в околната среда, отчитащи степента на дискомфорт през различните части на денонощието, граничните стойности на показателите за шум в околната среда, методите за оценка на стойностите на показателите за шум и на вредните ефекти от шума върху здравето на населението.

(4) Свиренето на музикални инструменти, пеене, репетиране и музициране в жилищни сгради за времето от 14.00 часа до 16.00 часа и от 22.00 часа до 08.00 часа.

(5) Провеждането на сватбени, семейни и други частни събирания на нерегламентирани места – тротоари, площади, улици, междужилищни пространства, градини, паркове и други територии общинска собственост, както и в частни имоти, водещи до нарушаване на обществения ред и спокойствието на гражданите.

(6) Забраната по ал.1-3 и ал. 5 не се прилага при обществени или други прояви, разрешени или съгласувани с Общинска администрация Златоград и РУ Златоград при ОДМВР Смолян.

(7) Ползването на общински площи от улични музиканти, певци, артисти и други самодейци без разрешение от Кмета на Община Златоград или упълномощено от него длъжностно лице.

(8) Употребата на алкохолни напитки и други упойващи вещества по улиците, площадите, парковете, зелените площи и други обществени места;

 (9) Нарушението на правилата и нормите за изпълнение на строежите по отношение на шума, излъчван по време на строителство.

Чл.4. Забранява се:

(1) Употребата на огнестрелни, газови, пневматични и механични оръжия, устройства, пиротехнически средства и взривни вещества, застрашаващи спокойствието, здравето и живота на гражданите.

(2) Носенето на огнестрелно, газово, пневматично и механично оръжие и други общоопасни средства в заведения, дискотеки, училища и други сгради с обществено предназначение.

(3) Употреба на пиротехнически изделия с увеселителна или друга цел без изрично писмено разрешение, издадено от Кмета на Община Златоград или упълномощено от него длъжностно лице. За издаване на разрешение заявителят представя и Разрешение за употреба, издадено от органите на МВР.

Чл.5. Забранява се:

1. Хвърлянето на неизгасени цигари и други огнеопасни предмети и течности в съдовете за съхранение на отпадъци и паркови кошчета;

2. Извършването на огнеопасни и взривоопасни дейности от лица, без наличието на съответно съгласуване или разрешение от компетентните органи, както и извън определените за целта места;

3. Изхвърлянето и/или изгарянето на гуми, пластмаси, смоли, градински биоразградими отпадъци и други вещи и материали, създаващи предпоставки за замърсяване на околната среда.

Чл.6. (1) Председателите на управителните съвети на сгради в режим на етажна собственост, съответно управителите, следва да осигурят денонощно заключване на входните врати, а при нужда и монтиране на домофони уредби или звънци в сградите.

(2) Извършването на строителни, монтажни или ремонтни дейности в сградите в режим на  етажна собственост може да се извършва във времето от 08.00 до 14.00 часа и от 16.00 до 19.00 часа в работните дни, а със съгласието на засегнатите собственици в сградата – и в почивните и празнични дни, както и извън посочените часове.

(3) В сгради, в режим на етажна собственост, се забранява:

1. Складирането на строителни и лесно запалими материали, отпадъци, дърва за огрев, както и други предмети, собственост на отделни лица, в общите части на сградата (коридори, стълбищни и етажни площадки, подпокривни пространства, шахти и др.).

2. Поставянето на балконите и терасите на покъщнина и други неукрепени предмети над нивото на парапета.

3. Поставянето на цветя по прозорците, терасите и балконите, освен ако са здраво закрепени и надлежно отводнени.

4. Изтърсването и изтупването на килими и завивки от балконите, терасите и прозорците на жилищни сгради, освен на местата и през времето, регламентирани в Правилника за вътрешния ред, приет от Общото събрание на собствениците.

Чл.7. (1) Забранява се:

1.Извършването на непристойни и неприлични действия, нарушаващи обичайните норми за морал и поведение, по улиците, площадите, парковете, във и в близост до обществени сгради, жилищните сгради, както и на други места, предназначени за обществено ползване;

2. Навлизането на товарни автомобили на територията на населените места с непочистена ходова част; 
3. Движението на ППС с животинска тяга в централната градска част и в зоната на Стария град, с изключение на тези ППС с увеселителен характер; 

4. Излагането, рекламата и продажбата на вестници, списания и друга литература, артикули с порнографско съдържание, както и такива, насаждащи етническа омраза по улиците, парковете, в района на детски градини, училища, спортни и детски площадки, както и на други обществени места;

5. Поставянето на плакати и други рекламни материали, показващи или провокиращи насилие, както и употреба на наркотични и упойващи вещества;

6. Играенето на хазартни игри по улиците, площадите, парковете, зелените площи и други обществени места;

7. Озвучаването и онагледяването на хазартни игри извън помещенията на провеждането им.

(2) Собствениците на ППС с животинска тяга са длъжни да ги регистрират в Общинска администрация или в кметство по постоянния си адрес. Със заповед на Кмета на Община Златоград се определят лицата, които да водят регистрите на ППС с животинска тяга. Собствениците на такива ППС са длъжни да вземат необходимите мерки за недопускане замърсявания от животните.

Чл.8. (1) Забранява се:

1. Писането, драскането и поставяне на обяви, афиши, плакати и други извън регламентираните от Община Златоград за това места, както и по дървета, витрини, фасади и огради на търговски обекти, жилищни и административни сгради, без разрешение на техните собственици или ползватели. Административно-наказателна отговорност за неизпълнението на горната разпоредба носят:

1.1.Едноличните търговци, управителите или представляващите търговски дружества, предприятия, учреждения, организации и сдружения с нестопанска цел, както и физически лица, чиято дейност се популяризира по този начин;

1.2. Физическите и юридически лица, които извършват поставянето или разлепването на обяви, афиши, плакати и други рекламни материали извън определените за целта места.

2. Късането и повреждането на обяви, реклами, нагледни агитационни материали и други, поставени на определените за тази цел места по съответния ред;

3. Къпането на хора и животни извън определените от Кмета на Община Златоград  водоеми, водни басейни и реки;

4. Добивът на инертни материали (пясък, баластра и др.) от поречието на реките в границите на урбанизираната територия на Община Златоград;

5.Съхраняването на животинска тор в имоти, частна и публична общинска собственост, както и на границата на имоти, собственост на физически и юридически лица в рамките на населените места.
6. Откритото съхраняване на  животинска тор в имоти, собственост на физически и юридически лица, извън случаите на т. 5;

7. Складирането на строителни материали, отпадъци, дърва, дървен материал или насипни товари около сгради, по улици, площади, паркове, междублокови пространства и тротоари за повече от 5 дни. Кметът на Община Златоград, в изключителни случаи,  може да разреши складиране в срок до 30 дни;

8. Пашата и свободното пускане на животни в границите на населените места, намиращи се на територията на Община Златоград;

9.Разхождането на животни в дворовете на учебните и детски заведения, спортни и детски площадки, тревни площи, паркове и градини, с изключение на специално отредените за това места;

10. Просията под каквато и да е форма.
11. Ограждането на тротоари и части от улици, алеи, площади, междублокови пространства и други, поставянето на съоръжения (скоби, метални ограничители, обозначителни табели, изкуствени неравности по платното за движение, съдове за отпадъци и др.), ограничаващи свободното преминаване и паркиране, както и поставянето на маркировки (графични, цифрови и други обозначения) върху същите, без съответното разрешение, издадено от предвидени в нормативен акт органи;

12. Повреждането и/или преместването на пътните, тротоарните, градинските и парковите настилки, осветителните тела, скулптурно-декоративните елементи, парковите и архитектурни елементи (пейки, детски съоръжения, чешми, фонтани и други), пътните съоръжения и принадлежностите на уличната, пътната и алейната мрежа (пътни знаци, табели, указатели, решетки на отводнителните шахти, капаци на ревизионни шахти, ограждащи пана и решетки, съдове за отпадъци), ако деянието не съставлява престъпление.

(2) Със заповед на Кмета на Община Златоград се определят местата за поставяне на обяви, афиши, плакати, некролози и възпоменания.

Чл.9.  Забранява се:

1. Продажбата на бира, спиртни напитки и тютюневи изделия на територията на детски ясли и градини, училища, лечебни и здравни заведения;

Чл.10. Забранява се:

(1) Разполагането на палатки, местодомуването на кемпери, каравани  или други средства за временен подслон по улиците, площадите, междублоковите пространства и други обществени места без писмено разрешение на Кмета на Община Златоград или упълномощено от него длъжностно лице.

(2) Миенето с питейна вода на улиците, площадите, дворовете на производствените предприятия и обществените организации, алеите, участъците в дворовете за селскостопанско производство и в урегулираните поземлени имоти на гражданите, както и прането с питейна вода на килими, китеници и други на уличните платна и тротоарите.

(3) Миенето на моторни превозни средства по улиците, площадите, детските и спортни площадки, озеленените междублокови и други пространства. 

(4) Продължителното загряване и форсиране на място на автомобилните и моторни двигатели в жилищните квартали в часовете от 22.00 часа до 08.00 часа.

(5) Използването на междублоковите пространства – общинска собственост, за земеделски цели и животновъдство.

Чл.11. (1) Зареждането на магазините със стока става директно от превозното средство през задния вход на магазинните помещения или складове с изключение на тези, които са в пешеходната зона (без престояване на стоките по тротоарите и уличните платна).

(2) Превозните средства, обслужващи строителни обекти, могат да се движат по забранени за движение улици (ако обектът се намира на такава улица) след получаване на разрешение за преминаване от Кмета на Община Златоград или упълномпщено от него длъжностно лице. Разрешението се съгласува със звено „Пътен контрол“ при РУ Златоград при ОДМВР Смолян.

Чл.12. Забранява се:

1. Достъпът на лица, употребили алкохол и/или други упойващи вещества в сгради и на места, предназначени за обществено ползване като: административни сгради (открити за публичен достъп), детски и учебни заведения и други. Достъпът на посочените лица до МБАЛ „Проф. д-р Асен Шопов“ ЕООД град Златоград, здравните  служби и лекарски кабинети на територията на Община Златоград се допуска единствено в случай на потърсена от тях или oказвана им медицинска помощ;

2. Отвеждането на дим и газове през прозорците, стените, витрините, балконите, терасите и други места, различни от обичайните за целта;

3. Употребата и хвърлянето на пиротехнически изделия на разстояние по-малко от 5 м от жилищните сгради, в междублоковите пространства, на улиците и площадите, в закрити помещения, както и в близост до намиращи се хора.

Чл. 13.  (1) Забранява се:

1. (Отм. с Решение № Ж 379/22.12.2016 г., в сила от 01.01.2017 г.)  
2. (Отм. с Решение № Ж 379/22.12.2016 г., в сила от 01.01.2017 г.)  
3. Домуването на товарни автомобили, автоцистерни, автобуси, строителни машини и техника по улици, площади и в близост до жилищни сгради. Със заповед на Кмета на Община Златоград могат да се определят места за домуването им;

4. Превозването на строителни материали, леснозапалими, взривоопасни, токсични и други вещества, обемисти предмети, както и на животни, по начин, застрашаващ живота и здравето на гражданите;

5. Провеждането без разрешение на състезания с автомобили, мотоциклети и други МПС;

6. Започването/завършването на курсовете от автобусите за обществен превоз на пътници по редовните линии по общинските, областните и републиканската транспортна схема, извън автоспирката, определени със заповед на Кмета на Община Златоград, като начална/крайна спирка;

7. Паркирането на МПС до съдовете за битови отпадъци, с което се затруднява  обслужването им;

8. Движението на МПС с вериги по асфалтирани улици, когато няма сняг;

9. Движението на верижни машини по асфалтирани улици и пътища, собственост на Община Златоград, без издадено разрешение.

(2) Не се разрешава:

1. Снижаване или премахване на бордюрите за осигуряване на подход към гаражите и дворовете на сградите без разрешение от Кмета на Община Златоград;

2. Ловенето и унищожаването на полезния дивеч, пойните птици, гълъби и др., събирането на малките или яйцата им от гнездата или повреждането на леговищата им, както и поставените хранилки;

3. Унищожаването или повреждането на дърветата, храстите, зелените и цветните площи, собственост на Община Златоград;

4. Използването на училищни игрища със специално предназначение, освен от ученици, придружавани от учител-треньор.

РАЗДЕЛ III

ПРОВЕЖДАНЕ НА СЪБРАНИЯ, МИТИНГИ И ДРУГИ

ОБЩЕСТВЕНИ ПРОЯВИ

Чл.14. Забранява се провеждането на събрания, митинги и демонстрации на открито без предварително писмено уведомяване на Кмета на Община Златоград.

Чл.15. (1) За свикване на събрание, митинг или друго обществено мероприятие на открито организаторите уведомяват писмено Кмета на Общината най-малко 48 часа преди началото му, като посочват целта, мястото и времето на събранието или митинга и предполагаемия брой на участниците.

(2) Разрешения за провеждане на масови спортни прояви, концерти, фестивали, религиозни и други масови обществени мероприятия се дават от Кмета на Община Златоград или упълномощено от него длъжностно лице по искане на организатора/ите на посочените прояви. Исканията се отправят до Кмета на Община Златоград в срок, не по-късно от 3 дни преди провеждането им.

(3) Организаторът осигурява собствена или наета охрана за спазване на обществения ред, медицинско обслужване, транспорт, съдействие на органите за противопожарна безопасност (ако е необходимо), почистване на местата за провеждане на мероприятията след приключването им. За наличието на посочените изисквания организаторът предоставя декларация и  документи, установяващи декларираните обстоятелства.

(4) Организаторите на обществено-политически, протестни и всякакви други масови прояви се задължават да спазват предварително заявените в общината място, време и маршрут на движение.

Чл.16. (1) За провеждане на манифестация или шествие се изисква спазване на условията по предходния член, като срока за уведомяване на Кмета на Общината е най- малко пет дни, преди датата на провеждане на мероприятието, като се изисква посочване на началния и крайния пункт, маршрута, броя и вида на транспортните средства, ако се използват такива, както и предполагаемия брой на участниците.

(2) При неотложни случаи срока е двудневен.

(3) Автомобилни, спортни състезания, кросове и други мероприятия по улиците и площадите се провеждат след разрешение, издадено от Кмета на Община Златоград или длъжностно лице, упълномощено от него. За мероприятието задължително се уведомяват и органите на  реда.

Чл.17. Ако са постъпили уведомления за провеждане на обществени прояви от различни организатори за едно и също време, място, маршрут или с пресичащи се маршрути, право за провеждането има организаторът, регистрирал първи необходимото уведомление.

Чл.18. (1) При провеждане на спортни и други масови прояви на обществени места се забранява:

1. Допускането на лица в нетрезво състояние;

2. Хвърлянето на бомбички, ракети и други подобни предмети, както и внасянето на предмети, които при употреба биха застрашили живота и здравето на други лица, като вериги, боксове, тояги и други. Предметите се отнемат за унищожаване;

3. Внасянето, продажбата и употребата на спиртни напитки и други упойващи вещества, посещението на лица в нетрезво състояние, както и тютюнопушенето в закрити зали;

4. Ползването на свирки, звънци и други подобни в закрити помещения;

(5) Забранява се провеждането без надлежни разрешения на състезания с автомобили, мотоциклети и други МПС.

Чл.19. Граждани и длъжностни лица, нарушаващи установения ред за организация и провеждане на общественополитически, протестни и всякакви други масови прояви, се наказват с глоба или имуществена санкция по реда на тази наредба, ако не подлежат на по-тежко наказание.

РАЗДЕЛ IV

СПАЗВАНЕ НА ОБЩЕСТВЕНИЯ РЕД ПРИ ИЗВЪРШВАНЕ НА ТЪРГОВСКА

ДЕЙНОСТ

Чл.20. (1) Забранява се извършването на търговска дейност и амбулантна търговия (търговия на дребно на тротоари, улици, площади, панаири, пазари и други подобни), както и временно ползване на рекламни и незастроени площи без съответното разрешение. Търговията на открито се извършва само с разрешение, издадено от Кмета на Община Златоград или упълномощено от него длъжностно лице. Разрешението се издава само за конкретно определен общински терен – публична или частна общинска собственост.

(2) Забранява се търговията и разполагането на търговски обекти и съоръжения за търговски и обслужващи дейности (маси, сергии, кабини, павилиони, витрини, осветителни тела, съдове за събиране на отпадъци, часовници, табла и др.), както и устройването на зони за улична търговия върху озеленените площи.

(3) Разрешението за търговия на открито или за поставяне на преместваемото съоръжение за търговия на открито се издава на конкретно физическо лице, едноличен търговец или юридическо лице и не се преотстъпва за ползване от други лица.

(4) Забранява се извършването на търговска дейност извън определената в разрешителното квадратура.

(5) Търговците са длъжни да съхраняват в обекта всички необходими документи, удостоверяващи правомерното ползване и функциониране на обекта (документ за собственост или друг, установяващ правото им на ползване, документ за съдебна и данъчна регистрация, разрешение или удостоверение за ползване, удостоверение за утвърдена категория, разрешение за удължено работно време и други разрешителни документи), които са длъжни да представят при поискване на упълномощените длъжностни лица, упражняващи контрол по тази наредба.

Чл.21. Забранява се:

(1) Продажбата на хранителни стоки на места – публична и/или частна общинска собственост, с изключение на случаите, когато за същите е  издадено разрешение от Общинска администрация Златоград.

(2) Продажбата на селскостопанска продукция извън устроените пазари и тържища за селскостопанска продукция.

(3) Амбулантна търговия със:

1. стоки, които поради този начин на предлагане могат да бъдат опасни за здравето;

2. лекарства;

3. стоки, за които е предвидена забрана в нормативен акт.

Чл.22. (Изм. с Решение № Ж 1045/29.08.2019 г., в сила от 01.09.2019 г.) Собствениците/ползвателите на заведения за хранене и развлечение с режим на работа след  24,00 часа, са длъжни:

(1) Да осигурят охранително-пропускателен режим в обектите, съгласуван с органите на МВР.

(2) Да вземат необходимите мерки и да създадат организация за недопускане в заведенията на лица с огнестрелно оръжие или друго оръжие/ножове, боксове, бухалки и др./, включително като оборудват заведенията с необходимите технически средства за откриване на хладно оръжие: камери, паникбутони, детектори за метал, както и да създадат предпоставки за безопасното им функциониране,  включително с поставянето на устройства за видеонаблюдение на входовете на обектите.

(3) Да поставят на видно място информация за максималния капацитет (брой места) на обекта при осъществяване на търговска дейност – чрез Удостоверението за утвърдена категория или друг документ, издаден от Общинска администрация Златоград.

(4) В случаите, когато в заведение за хранене и развлечение се извършва търговска дейност, броят на клиентите не трябва да надвишава броя на местата за консумация, регламентиран в Удостоверението за утвърдена категория или друг документ, издаден по съответния ред.
(5) (Нова с Решение № Ж 1045/29.08.2019 г., в сила от 01.09.2019 г.) При възникнала необходимост, с оглед конкретна преценка, органите на МВР могат да дадат задължителни предписания на собствениците/ползвателите на заведения за хранене и развлечение за въвеждане на мерки по организация на охранително-пропускателен режим в обектите, независимо от определеното им работно време. Неспазването на дадените предписания е основание за определяне на работно време до по-ранен час, в съответствие с чл. 27.
Чл.23. (1) Собственици и ползватели на заведения за хранене и развлечение и обекти за търговия и обслужване, са длъжни да не превишават допустимите норми за шум спрямо други живущите в същата или съседни жилищни и обществени сгради.

(2) При наличие на жалби за шум в околната среда, в случаите описани в чл.3, ал. 3, се извършва замерване на показателите на шум от специализирана акредитирана лаборатория, съвместно с упълномощени от Кмета на Община Златоград общински служители. При надвишение на законово регламентираните норми, доказано въз основа на измерванията, оправомощени служители от Общинска администрация Златоград дават предписание със срок за отстраняване на нарушението. За неизпълнение на предписанието на контролните органи на нарушителите се налага санкция.

Чл.24 (1) При упражняване на търговска дейност в обект за хранене и развлечение, физическите и юридически лица, които го стопанисват, заявяват работното време на обекта в Общинска администрация Златоград.

(2)  Заявлението за работно време се подава до Кмета на Община Златоград преди започване дейността на обекта. Към заявлението се прилагат:

1. Удостоверение за въвеждане в експлоатация или друг документ, удостоверяващ законността на обекта и неговото предназначение;

2. (Отм. с Решение № З 82/29.04.2020 г., в сила от 01.04.2020 г.)  Протокол за замерване на шума от Регионална здравна инспекция (РЗИ) или лицензирана лаборатория ;

3. (Изм. с Решение № З 82/29.04.2020 г., в сила от 01.04.2020 г.) Становище от РУ Златоград при ОДМВР Смолян за нивото на организирана охрана и самоохрана по Закона за частната охранителна дейност и Наредба за специализирана закрила на децата на обществени места, с изключение на случаите, в които е заявен работно време до 23:00 ч.
4. Декларация за спазване изискванията на настоящата наредба;                                     5.  Документ за платена такса.
Чл.25 (1) Работно  време на  заведенията за хранене и развлечение се определя с разрешение на Кмета на Община Златоград или упълномощено от него длъжностно лице.

(2) Съгласно продължителността на работното си време, заведенията за хранене и развлечение са: полунощни (до 02.00 ч.) и нощни (до 04.00 ч.).

(3) (Изм. с Решение № Ж 774/28.06.2018 г., в сила от 01.07.2018 г.) За търговски обект, разположен в сграда с режим на етажна собственост, работното време е от 07.00 ч. до 23.00 ч. 
(4) Търговецът може да предложи работно време извън посоченото по ал. 2 или ал. 3, като в този случай следва да представи протокол от РЗИ или лицензирана лаборатория за съответствие с допустимите нива на шум в и около обекта. За търговски обект, находящ се в жилищна сграда с режим на етажна собственост се изисква и съгласие на 50 % + 1 от собствениците, включително съгласието на всички непосредствени съседи.

(5) Определянето на работно време съгласно предходната алинея се съгласува с  РУ Златоград при ОДМВР Смолян.

(6) Заведенията за хранене и развлечение с работно време след 04.00 часа, определено по реда на ал. 4 и 5, се означават като денонощни.

(7) (Изм. с Решение № Ж 1045/29.08.2019 г., в сила от 01.09.2019 г.) Издадените разрешения са със срок на действие, съвпадащ със срока на издаденото удостоверение за определената категория на туристическия обект, в съответствие със Закона за туризма.

(8) Забранява се допускането на външни лица извън разрешеното работно време на  заведенията за хранене и развлечение.

Чл.26. (1) По искане на търговеца, за определен ден, Кметът на Община Златоград със заповед може да удължи, определеното в заявлението работно време.

(2) За удълженото работно време, Кметът на Община Златоград предоставя своевременно информация на Началника на РУ Златоград при ОДМВР Смолян.

(3) Исканията по ал.1 се правят в срок не по-късно от 3 дни преди определения ден.

Чл. 27. Кметът на Община Златоград може със заповед едностранно да определи работно време до по-ранен час от разрешения, ако в рамките на една година са констатирани:

1.две или повече жалби от граждани за наднормени нива на шум, чиято основателност е доказана с протоколи за замерване на шум от Регионална здравна инспекция (РЗИ);
2.два или повече случая на неспазване на работното време, установени по надлежния ред от служители на Общинска администрация Златоград или от РУ Златоград при ОДМВР Смолян;
3. (Нова с Решение № Ж 1045/29.08.2019 г., в сила от 01.09.2019 г.) неспазване на дадените задължителни предписания от страна на органите на МВР на собствениците/ползвателите на заведения за хранене и развлечение за въвеждане на мерки по организация на охранително-пропускателен режим в обектите.
Чл.28. (1) Кметът на Община Златоград разрешава озвучаването с музикален състав на заведения за хранене и развлечения на територията на Община Златоград, като за целта издава разрешение за озвучаване с музикален състав.

(2) В разрешението се определя времевия диапазон и часовете, в които се позволява свиренето на състава. Разрешението се издава за срок, не по-дълъг от една година.

(3) (Изм. с Решение № Ж 774/28.06.2018 г., в сила от 01.07.2018 г.)  Озвучаването на открити площи на заведения за хранене и развлечения, разположени в жилищни зони, не се допуска за времето между 23,00 и 7,00 ч. 
(4) (Отм. с Решение № Ж 774/28.06.2018 г., в сила от 01.07.2018 г.)  
(5) За заведения за хранене и развлечения, в които озвучаването се извършва в зали, които нямат пряко влияние на шума върху околната среда до 00.00 ч. като час, след който се преустановява безусловно свиренето с музикални състави в заведенията на закрито.

(6) За издаването на разрешението, лицата стопанисващи обекта, подават молба до Кмета на Община Златоград, прилагайки към нея следните документи:

1. протокол за контрол на шума;

2. декларация за спазване условията по настоящата наредба;

3. документ за платена такса.

РАЗДЕЛ V 
УСЛОВИЯ И РЕД ЗА ОСЪЩЕСТВЯВАНЕ НА СПЕЦИАЛИЗИРАНА  ЗАКРИЛА  НА  ДЕЦА

Чл.29. (1) Собственици или ползватели на заведения за хранене и развлечения стриктно изпълняват изискванията на Закона за закрила на детето и  предприемат необходимите мерки за осигуряване на безопасността на децата и недопускане на инциденти . 

(2) Предприемат необходими действия по осигуряване безопасността и специализираната закрила на децата, като при необходимост сигнализират  органите на МВР и представители на „Агенция за закрила на детето“.   

Чл.30. (1) Във всички видове заведения за хранене и развлечения, на собствениците, наемателите, ползвателите и управителите, както и на лицата работещи в тях, се забранява  предлагането, продажбата и сервирането на алкохол и тютюневи изделия на малолетни и непълнолетни лица. 

(2)  Контрол се осъществява   в съответствие с изискванията на Закона за закрила на детето.

Чл.31 (1) Собственици или ползватели на заведения за хранене и развлечения, както и работещите в тях не допускат:
1. Посещението на деца до 14-годишна възраст след 20.00 часа, освен с придружаващите ги родители , настойници , попечители  или други  лица, които полагат грижи за детето.

2. Посещението на лица до 18 години в заведения, в чиято програма са включени еротични танци.  
3. Ако родителите, попечителите или другите лица, които полагат грижи за деца, навършили 14-годишна възраст, но не навършили 18-годишна възраст, не могат да ги придружават, те са длъжни  да осигурят пълнолетно дееспособно лице за негов придружител на обществени места след 22.00 часа.

4.  Придружаващите лица удостоверяват правото си с писмена декларация от родителите, попечителите или другите лица, които полагат грижи за децата.

РАЗДЕЛ  VІ  
ОПАЗВАНЕ НА ХИГИЕНАТА И ПЪТНАТА ИНФРАСТРУКТУРА

Чл.32. (1) За опазването и поддържането на хигиената и естетическия вид на населените места и на околната среда, собствениците и ползвателите на жилищни сгради, търговски обекти и административни сгради са длъжни:

1. да почистват прилежащите около тях площи от отпадъци, сняг, наноси, изсъхнали треви и друга растителност;

2. да окосяват тревните площи в границите на притежаваните от тях имоти;

3. да отстраняват ледените висулки по стрехите на сградата.

(2) Дейностите по предходната алинея, по отношение на сгради в режим на етажна собственост, се осигуряват от управителните съвети или от управителя на етажната собственост/ сдружението на собствениците.

Чл.33. Поддържането на улиците, пътните и тротоарни настилки, мостовете, инсталационните колектори, съоръженията и техните принадлежности, обществените тоалетни, уличните и тротоарните шахти се извършва от собствениците, съответно от учрежденията, стопанските, обществените организации, които ги стопанисват.

Чл.34. (1) Повредите на уличните платна и тротоарите, с които се застрашава сигурността на движението незабавно се обезопасяват и сигнализират с необходимите средства – знаци, означителни ленти и други, от техния причинител. Повредите се отстраняват в най-кратък срок.

(2) При отваряне на тротоарните или улични шахти същите се обезопасяват чрез ограждения и сигнални средства от лицата или организацията, които са ги отворили и/или за чиято нужда са отворени.

(3) Ремонти и строителство на обекти от ниското и подземното строителство, свързани с разкопаване на улични платна и тротоари, се извършват по реда и условията на Закона за устройство на територията и други относими нормативни актове. Разрешенията за строеж, определянето на линия и ниво се издават от длъжностни лица от Общинска администрация Златоград, които дават разрешение за засипване на изградените/ремонтираните проводи и съоръжения след геодезическо заснемане.

(4) Физическите и юридическите лица, извършили или от чието име са извършени дейности по разкопаване на улици, тротоарни настилки и други имоти, общинска собственост, са длъжни да възстановят настилките в срок, не по-късно от 10 дни след завършване на строителните дейности. Обезопасяването на разкопаните площи се извършва незабавно. 
РАЗДЕЛ VІІ  
ПОЖАРНА БЕЗОПАСНОСТ И ЗАЩИТА НА НАСЕЛЕНИЕТО (ПБЗН)

Чл.35. Управителите/Управителните съвети на сгради в режим на етажна собственост са длъжни да предвиждат мероприятия, осигуряващи поддържането на противопожарен ред в тях.

Чл.36. (1) Организаторите и органите, разрешаващи провеждането на масови мероприятия, са длъжни да ги съгласуват с органите на Пожарна безопасност и защита на населението (ПБЗН), когато тези мероприятия са свързани с палене на огньове, факлени шествия, заря и  други пиротехнически изделия.

(2) Организаторите и  органите, разрешаващи направата на празнична украса на обществени места с използването на енергийни източници (газ, леснозапалими течности, ел. енергия и др.) са длъжни да ги съгласуват с органите на  ПБЗН.

(3) Кметовете и кметските наместници определят пожарообезопасени места за изхвърляне на отпадъчни продукти от печки с твърдо гориво и горими отпадъци, както и реда за извозването на такива продукти от домакинствата на територията на Община Златоград.

(4) Кметовете и кметските наместници, управителите на търговски дружества, ръководителите на учреждения и гражданите са длъжни да опазват монтираните противопожарни указателни табели, да поддържат в изправно състояние противопожарните уреди, съоръжения и депа, както и да използват същите по предназначение.

(5)  Откритото съхраняване на груб фураж в границите на населените места се допуска само по изключение и след съгласуване с органите на  ПБЗН. В този случай съхраняването се осъществява в частни имоти, собственост на физически и юридически лица, при съблюдаване изискванията за пожаробезопасност.

(6) Забранява се:

1.съхраняването на леснозапалими и горими течности и други пожаро- и взривоопани материали във фоайетата, в стълбищните клетки, на таваните на сградите и в жилищните помещения;

2.палене и изгаряне на горими материали и сухи треви в селскостопанските имоти, извън случаите, регламентирани с други нормативни актове;

3.размразяването на водопроводни инсталации, тръбопроводи и подгряването на автомобили с открит огън;

4.повреждането, закриването или унищожаването на знаци, табели, агитационни материали и указания с противопожарно съдържание;

5.изливането на леснозапалими течности, горими течности, взривоопани течности и материали в канализационната мрежа;

6.складиране на материали, паркиране на МПС и други такива върху противопожарни хидранти и на 12 м в радиус от тях, както и на подходите към противопожарните водоизточници;

7.повреждането на  противопожарни хидранти, противопожарните кранове и на други съоръжения към  противопожарните водоизточници;

8. блокирането на пътища, улици, алеи и др. с материали, превозни средства, техника и др., възпрепятстващи преминаването на противопожарната техника;

9. паркирането на МПС, превозващи пожароопасни материали на тротоари, банкети и пътно платно, освен на местата, определени от Общинска администрация Златоград и съгласувани с РС ПБЗН;

10. паленето на огньове в частни дворове на разстояние до 3 м от сгради първа, втора и трета степен на пожароустойчивост и на разстояние до 8 м от сгради четвърта степен на  пожароустойчивост;

(7) Кметовете и кметските наместници определят със заповед и контролират реда и лицата за почистване и маркиране на противопожарните хидранти, пожарните кранове и подстъпите към другите водоизточници от наноси, сняг и др. материали, както и реда и лицата, които ежегодно до края на м. октомври да извършват зазимяването на противопожарните хидранти и водоизточници.

(8) Ежегодно Кмета на Общината назначава комисия с представители от Общинска администрация Златоград, В и К и РС ПБЗН със задача два пъти годишно да провери състоянието на противопожарните водопроводи и водоизточници на населените места.

(9) Ежегодно преди настъпване на зимния сезон кметовете и кметските наместници осигуряват пясък за опесъчаване на подстъпите към противопожарните водоизточници, посочени от комисията по предходната алинея.

(10) Не по-малко от два пъти в годината служителите на В и К съвместно с РС ПБЗН, гр. Златоград да извършват профилактични проверки на противопожарните хидранти в населените места и да ги поддържат в изправност.

(11) Общинска администрация Златоград и кметствата осигуряват баражи на всички подстъпи към реките, така че да се гарантира воден пласт не по малко от 0.5 метра.

(12) При обилен снеговалеж или голяма снежна покривка, Общинска администрация Златоград, кметовете и кметските наместници да осигурят с предимство разчистването на снега по улиците до противопожарната служба, до болничните заведения, до детските ясли и детски градини, до учебни заведения, а така също и почистването на улиците в населените места с цел осигуряване достъп на противопожарни автомобили при пожар.

(13) Кметовете и кметските наместници осигуряват помещения в населените места за прием на граждани, оборудвани с противопожарни депа.

(14) Кметовете и кметските наместници осигурят обозначаването на противопожарните хидранти и на другите открити противопожарни водоизточници и  при възможност организират уличното осветление, така че да се осигури добра осветеност на тези съоръжения.

(15) Собствениците на жилища в сгради етажна собственост при включване на отоплителни съоръжения в коминни тела да спазват изискванията на строително-техническите норми за изграждане на комини и на проекта, при който те са изградени.

(16) При превоз на товаро-разтоварни работи на горими материали гражданите, фирмите и водачите на МПС предприемат незабавни мерки за почистване на пътищата и улиците от разсипаните от тях такива материали.

Чл.37. (1) При извършване на ремонт, реконструкция и модернизация на съществуващи улици и водопроводни мрежи, възложителят следва да уведоми органите на РС ПБЗН.

(2) При констатиране на повредени противопожарни хидранти, противопожарни кранове и др. съоръжения към противопожарните водоизточници, както и при блокиране, затрупване или унищожаване на същите, длъжностните лица и гражданите незабавно следва да уведомят органите на служба  ПБЗН  или на Общинска администрация Златогра/ съответните кметства.

(3) При всяко спиране на участъци от водопроводи, улици и пътища, съответните служби и отговорни лица са длъжни незабавно да уведомят дежурните при ПБЗН.

(4) Забранява се гравитачно зареждане (на самотек) лесно запалими течности, горими течности и горими газове от един съд в друг.

РАЗДЕЛ VІІІ  
КОНТРОЛ

Чл.38. (1) Нарушенията по тази наредба се установяват с актове, съставени от длъжностните лица, определени със заповед на Кмета на Община Златоград, Началника на РУ Златоград при ОДМВР Смолян, Началника на РС ПБЗН.

(2) Въз основа на съставените актове за установяване на административни нарушения се издават наказателни постановления от Кмета на Община Златоград или оправомощен от него заместник.

(3) Установяването на нарушенията, издаването, връчването и обжалването на издадените наказателни постановления се извършва по ред, предвиден в Закона за административните нарушения и наказания.

Чл.39. Длъжностните лица, оправомощени от Кмета на Община Златоград, Началника на РУ Златоград при ОДМВР Смолян, Началника на РС ПБЗН по реда на чл.38.(1) от наредбата, имат право:

1. да извършват проверки на място и по документи;

2. да изискват документи, данни, сведения, справки и друга информация от контролираните лица, като не разгласяват информацията, станала им известна при или по повод изпълнение на служебните им задължения;

3. да дават задължителни писмени предписания и указания със срок за отстраняване на несъответствията и нарушенията.

РАЗДЕЛ ІХ  
АДМИНИСТРАТИВНОНАКАЗАТЕЛНИ

РАЗПОРЕДБИ

Чл.40. (1) .) (Изм. с Решение ………………. от ………………. ) За извършени нарушения по тази наредба на физическите лица се налага  административно наказание „глоба" в размер от 50 лева/   25,56 евро до 1000 лева/ 511,29 евро, а на едноличните търговци и юридическите лица  имуществена санкция в размер от 100 лева/ 51,13 евро до 5 000 лева/ 2 556,46 евро. 
(2) (Изм. с Решение ………………. от ………………. ) В случай, че с извършеното правонарушение се уврежда или унищожава общинско имущество,  на  физическите лица се налага  административно наказание „глоба" в размер от 100 лева/ 51,13 евро до 2000 лева/ 1 022,58 евро, доколкото извършеното не е престъпление по смисъла на Наказателния кодекс, а на  едноличните търговци и юридическите лица  имуществена санкция в размер от 200 лева/ 102,26 евро до 10 000 лева /5 112,92 евро.

(3) В случаите на невъзстановяване на настилките, съгласно чл.34, ал.4, виновните лица, освен санкцията по предходната алинея, се задължават да заплатят и разходите по възстановяване на настилките в първоначалния им вид.

(4) При повторно извършени нарушения се налагат наказания в максимален размер.
Чл.41. (Изм. с Решение ………………. от ………………. ) При неизпълнение на дадено писмено предписание или указание от контролните органи за отстраняване на допуснатите нарушения по тази наредба, на  физическите лица се налага  административно наказание „глоба" в размер от 50 лева/ 25,56 евро до 150 лева/ 76,70 евро, а на едноличните търговци и юридическите лица  имуществена санкция в размер от 100 лева/ 51,13 евро до 300 лева/ 153,39 евро.

ДОПЪЛНИТЕЛНИ РАЗПОРЕДБИ

§1. По смисъла на тази наредба:

1. „Непристойни и неприлични действия, нарушаващи обичайните норми за морал и поведение“  са:  употребата на ругатни, псувни и други подобни изрази на публично място пред повече хора, в оскърбително отношение и държане към гражданите, към органите на властта или на обществеността, в скарване, сбиване или други подобни действия, с които се нарушава общественият ред и спокойствие;

2. „Обществен ред“  е установеният с нормативни актове ред, който осигурява нормално спокойствие и възможност да се упражняват съответните граждански права;

3. „Повторно“ е нарушението, което е извършено в едногодишен срок от влизане в сила на наказателното постановление, с което нарушителят е наказан за същото по вид нарушение;

4. „Порнографско съдържание“ е това, което изобразява реално или симулирано блудствено действие, съвкупление, полово сношение, включително содомия, мастурбация, сексуален садизъм или мазохизъм, както и похотливо показване на половите органи на лице;

5. „Централната градска част“ обхваща територията между улиците: от кръстовището на ул. „Антон Страшимиров” и ул. „Стефан Стамболов”, по ул. „Антон Страшимиров” до пресичането и с ул. „Ахрида”, по ул. „Ахрида” през моста зад сградата на Общинска администрация Златоград по ул. „Беловидово” до пресичане с ул. „Хаджи Димитър”, по ул. „Хаджи Димитър” до пресичането и с ул. „Хан Аспарух”, по ул. „Хан Аспарух” до пресичането и с ул. „Прогрес”, по ул. „Прогрес” до пресичането и с ул. „България”, от ул. „България”, по ул. „Бузлуджа” до пресичането и с ул. „Христо Ботев”, по ул. „Христо Ботев” до пресичането и с ул. „Антим I”, по ул. „Антим I” до пресичането и с ул. „Пейо Яворов”, по ул. „Пейо Яворов” до пресичането и с ул. „България”, срещу течението по река Върбица (Голяма река) и до моста на ул. „Антон Страшимиров” и ул. „Стефан Стамболов”.

6. „Стария град” обхваща територията между улиците: ул. „Стефан Стамболов” - от моста при „Бялата къща” до сградата на Подстанцията, ул. „Ахрида” - от къща за гости „София” до пресичането и с ул. „Стефан Стамболов”, ул. „Евгения Пачилова”, ул. „Елена Крахтева” и ул. „Сирко Станчев”.

ЗАКЛЮЧИТЕЛНИ РАЗПОРЕДБИ

§2. Тази наредба се приема на основание чл.21, ал.2 и чл.22, ал.4, ал 5 и ал.6 от ЗМСМА.

§3. Настоящата Наредба отменя Наредба №1 за опазване на обществения ред, хигиената и естетическия вид на населените места и на общинската собственост в Община Златоград,приета с Решение № Г41/29.01.2004г., влязла в сила в едномесечен срок от датата на приемането, изменена с Решение № Г 53/26.02.2004г., в сила от 01.03.2004г., Решение № Г 251/25.05.2005г., измененията в сила в тридневен срок след обнародването им, изменена с Решение № Д 61/29.02.2008 г., измененията в сила в тридневен срок след обнародването им, изменена с Решение № Д 88/09.04.2008 г., Решение № Д 116/27.05.2008 г., изменена с Решение № Е 216/26.06.2012 г., измененията в сила от 26.06.2012 г.

§4. Настоящата Наредба е приета с Решение № Ж 147 на Общински съвет Златоград,  Протокол 8 от 23.03.2016 г. 

§5.   Наредбата влиза в сила от 01.04.2016 г. с изключение на чл.22, ал.2, който влиза в сила след изтичане на едногодишен срок от приемане на наредбата.

ПРЕХОДНИ И ЗАКЛЮЧИТЕЛНИ РАЗПОРЕДБИ към Наредба  за изменение на Наредба № 1 за осигуряване на обществения ред в Община Златоград, приети с Решение № Ж 379 на Общински съвет Златоград,  Протокол 24 от 22.12.2016 г. 

§ 2.  Наредбата влиза в сила от 01.01.2017 г.

§ 3. Останалата част от Наредба № 1 на Общински съвет Златоград за осигуряване на обществения ред в Община Златоград остава непроменена.
ПРЕХОДНИ И ЗАКЛЮЧИТЕЛНИ РАЗПОРЕДБИ към Наредба за изменение и допълнение на Наредба № №1 за осигуряване на обществения ред в Община Златоград, приета с Решение № Ж 147/23.03.2016 г. (в сила от 01.04.2016г.) на Общински съвет Златоград, изменена и допълнена с Решение № Ж 379/22.12.2016 г. ( в сила от 01.01.2017 г.) на Общински съвет Златоград, изменена с Решение № Ж 774/28.06.2018г.

§ 4.  Наредбата влиза в сила от 01.07.2018г.

ПРЕХОДНИ РАЗПОРЕДБИ към Наредба за изменение на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.) на Общински съвет Златоград, изменена с Решение № Ж 1045/29.08.2019г. ( в сила от 01.09.2019 г.) на Общински съвет Златоград

§ 5. Издадените от Кмета на Община Златоград или упълномощено от него длъжностно лице, разрешения за определяне на работно време на заведения за хранене и развлечения по действието на Наредба №1 за опазване на обществения ред, хигиената и естетическия вид на населените места и на общинската собственост в Община Златоград (приета с Решение № Г41/29.01.2004г., влязла в сила в едномесечен срок от датата на приемането, изменена с Решение № Г 53/26.02.2004г., в сила от 01.03.2004г., Решение № Г 251/25.05.2005г., измененията в сила в тридневен срок след обнародването им, изменена с Решение № Д 61/29.02.2008 г., измененията в сила в тридневен срок след обнародването им, изменена с Решение № Д 88/09.04.2008 г., Решение № Д 116/27.05.2008 г., изменена с Решение № Е 216/26.06.2012 г., измененията в сила от 26.06.2012 г., отменена с § 3. от Заключителните разпоредби на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. (в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. (в сила от 01.07.2018 г.) на Общински съвет Златоград),  запазват действието си до 30.12.2019 г., в случай че не са променени вида и категорията на туристическия обект.

§ 6. Наредбата влиза в сила от 01.09.2019г.
ПРЕХОДНИ РАЗПОРЕДБИ към Наредба за изменение на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г.(в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.) на Общински съвет Златоград, изменена с Решение № Ж 1045/29.08.2019г. ( в сила от 01.09.2019 г.) на Общински съвет Златоград, изменена с Решение № З 82/29.04.2020г. (в сила от 01.04.2020г.) на Общински съвет Златоград.

§ 6. Наредбата влиза в сила от 01.04.2020г.
ПРЕХОДНИ РАЗПОРЕДБИ към Наредба за изменение и допълнение на Наредба № 1  за осигуряване на обществения ред в Община Златоград, приета с Решение № Ж 147/23.03.2016г. (в сила от 01.04.2016г.), изменена и допълнена с Решение № Ж 379/22.12.2016 г. (в сила от 01.01.2017 г.), изменена с Решение № Ж 774/28.06.2018г. (в сила от 01.07.2018 г.) на Общински съвет Златоград, изменена с Решение № Ж 1045/29.08.2019г. (в сила от 01.09.2019 г.) на Общински съвет Златоград, изменена с Решение № З 82/29.04.2020г. (в сила от 01.04.2020г.) на Общински съвет Златоград, изменена с Решение № …………………… на Общински съвет Златоград.

§ 2. Настоящата наредба влиза в сила, считано от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от ДФЕС, и Регламент на Съвета на Европейския съюз, приет в съответствие с чл. 140, параграф 3 от ДФЕС.

